пародии за Футбол
Една жена поканила любовника си вкъщи. Правили-що правили и оня започнал да се облича. Надянал си бялата тениска, нахлузил си белите боксерки... И тъкмо да си сложи и горните дрехи, от външната врата се чул звук от отключване! Неверницата изпаднала в ужас:
- Олеле! Съвсем забравих за мача по телевизията! Явно, мъжът ми си е тръгнал по-рано от работа, за да го гледа! Ами, сега?! Гардеробът ни е в другата стая... Я се скрий зад телевизора! Аз ще разсеям моя тиквеник, а през това време ти - скачай през терасата! Добре, че сме на първия етаж!
Речено-сторено! Любовникът се спотаил зад огромната плазма както си бил по бяла тениска и бели боксерки!
Миг по-късно, съпругът връхлетял в стаята:
- Чакай да пускам на спортния канал, че щях да изтърва мача с тия задръствания!
При тези думи, той се пльоснал на дивана и почнал да коментира компетентно:
- Хайде, живнете малко, бе! Какво стъпвате като балерини? Шут! Леле, греда! Направо не мога да повярвам! На кого свириш, бе, льольо? Нямаше никакво нарушение! Ти нещо - кьорав ли си, бе?
В това време жената взела да се умилква:
- Мило, искаш ли биричка?
- После, ма! Чакай, че сега ми е напрегнато!
- А нещо за хапване?
- Не ми се яде, бе! Стомахът ми се е свил като ги гледам тия смотаняци!
- Ами, тогава - една целувчица?
И без да дочака отговор, оная обхванала главата на мъжа си с две ръце, завъртяла я настрани и впила страстно устни в неговите. Любовникът използвал веднага своя златен шанс. Без да се помайва, само по бяла тениска и бели боксерки скочил през прозореца!
След малко, домакинът се изтръгнал от обятията на жена си и и се троснал:
- Видя ли какво стана, ма? Докато ти тука ми се лигавиш, изгониха един от "Славия"! И не видях - кой точно!